{ברכת הדס ילין}

(ברכת הנוכחים)

"רוח אורנים". כל מי שמכיר את המוסד המפואר הזה, יכול להרגיש בדיוק למה הכוונה בביטוי השגור והאהוב כל כך על אנשי ונשות אורנים. מרגישים את רוח אורנים כבר כשעוברים את השער; כשפוגשים את הסגל, כשמריחים את הדשא ורואים את המרחבים הפתוחים והבתים חדי הקומות.

אבל להגדיר במילים את המושג הזה, קצת יותר קשה.

אם אני מנסה לתמצת, רוח אורנים היא לשים את החינוך במרכז. להבין שחינוך הוא לא רק למידה; הוא בראש ובראשונה הנחלת ערכים, הוא פיתוח הסקרנות והרגלי למידה, הוא חשיבה מחוץ לקופסא, הוא היכולת לראות כל ילד וילדה כעולם ומלואו, כפי שהם ולפתח את כישוריהם ואת יכולותיהם האישיות; חינוך הוא חיברות- סוציאליזציה- לעולם, לחברה, לקהילה ולמדינה ולכן ככל שנשקיע יותר בחינוך, כך המשך חייו וחייה של הילד והילדה יהיו איכותיים, משמעותיים, יצירתיים וערכיים ויבואו לידי ביטוי בעשייתם כאזרחים בוגרים – בשנת שירות, בצבא, באקדמיה, בשוק התעסוקה ובתרומה לחברה.

את כל אלה אורנים מפתחת בדרכה הייחודית כבר 70 שנים. מיום פתיחת שעריו, היה הסמינר פורץ דרך בתחומים רבים. ההכרה שדרוש כפר שלם כדי לחנך ילד, התוותה דרך בה הקהילה היא חלק בלתי נפרד מהחינוך. ערכים הומניסטיים כגון שיוויון, הוגנות ואחריות הדדית מהווים את התשתית הרעיונית והערכית אך גם את התשתית הפרקטית הבאה לידי ביטוי באופן יומיומי באורנים. עשרות אלפי מורים ומורות, גננות וגם גננים, אנשי ונשות חינוך פורמלי ובלתי פורמלי רכשו את הכלים שפותחו בסמינר ויצאו עמם לדרכם החינוכית בחברה הישראלית. לא בכדי פועלים בתוך אורנים מוסדות כגון ק.מ.ה, ביה"ס הבינלאומי, תכנית המחוננים, המדרשה ומכינת רבין- כל אלה נולדו ופועלים ברוח אורנים ובמטרה להרחיב את תחומי השפעתה.

התנועה הקיבוצית, אשר הקימה את הסמינר לפני 70 שנה, ראתה תמיד לנגד עיניה את חשיבות החינוך וההשקעה בו ככלי ליצירת חברת מופת. כמו אז, גם היום, אנו ממשיכים לקדם ולתת קדימות לתחום החינוך ומשקיעים משאבים רבים על מנת לשפר לקדם ולהתאים את החינוך בישראל לרוח התקופה מחד, ולערכים בהם אנחנו מאמינים מאידך.

החינוך תמיד נמצא גבוה בסדר העדיפויות שלנו ואנו פועלים לחיזוק מקומו בחברה הישראלית כולה. מעמדם של אנשי ונשות החינוך בישראל חייב להשתפר על מנת ליצור פה חברה טובה יותר, שיוויונית, מכבדת וחפה מאלימות. חברה השואפת יום יום ושעה שעה להיות טובה יותר. דבר זה כולל שיפור בתנאי השכר, מיצוב מעמד המחנך כאחד המקצועות החשובים והיוקרתיים במדינה, הכרה והוקרה לאנשי החינוך הפורמלי והבלתי פורמלי ועוד. מדינת ישראל בשנותיה הראשונות ידעה להתמודד באופן מוצלח עם אתגרים אלה ואני בטוחה שניתן להחזיר את הגלגל לאחור ולהחזיר את תחום החינוך בישראל למקומו הראוי – בראש סדר העדיפויות הלאומי.

אני מודה לכל אחד ואחת מכם על הבחירה בחינוך כדרך חיים ומאחלת לכולנו שתצליחו בעבודתכם החשובה.

לסיום, ברצוני להודות לסגל הנפלא של אורנים, למרצים ולמרצות, לדיקאנים ולדיקאניות, לנשיא פרופ' עמית שכטר, לרקטור ד"ר ניר מיכאלי, ליו"ר ועד ההנהלה גברי ברגיל ולמנכ"לית הנכנסת תמר אנגל, אנחנו גאים בכם ומוקירים את עבודתכם המצויינת. ברצוני להודות באופן מיוחד למנכ"ל היוצא, קובי אלדר, על שנים רבות של ניהול מסור, מקצועי ורגיש של אורנים. קובי היה שם בשעת הצלחה וגם בשעת משבר, ועבד ללא לאות בכדי להצעיד את אורנים לדרך המלך. מאחלת לך, קובי, זמן של מנוחה, הנאה ושירה.

תודה רבה.